युवा कार्यक्रम एवं खेल मंत्रालय
महाराष्ट्र की रिदमिक जिम्नास्ट, संयुक्ता काले की सबसे बड़ी प्रतिस्पर्धा खुद से है
महाराष्ट्र की जिम्नास्ट संयुक्ता काले ने पंचकुला में आयोजित खेलो इंडिया यूथ गेम्स के चौथे संस्करण में रिदमिक जिम्नास्टिक स्पर्धा में सभी पांच स्वर्ण पदक जीते थे। संयुक्ता एक बार फिर खेलो इंडिया यूथ गेम्स में भाग ले रही हैं और जब वह ग्वालियर स्थित लक्ष्मी बाई नेशनल इंस्टीट्यूट ऑफ फिजिकल एजुकेशन, जोकि जिम्नास्टिक स्पर्धा का आयोजन स्थल है, के फर्श पर कदम रखेंगी, तो वह खुद के साथ प्रतिस्पर्धा कर रही होंगी क्योंकि उन्हें यह साबित करना है कि उन्होंने पंचकुला में जो कुछ किया था, वह सिर्फ अचानक से एक बार हासिल हो जाने वाली उपलब्धि नहीं थी।
एक मध्यम वर्गीय परिवार से संबंध रखने वाली संयुक्ता ने पांच साल की उम्र में जिम्नास्टिक के फर्श पर कदम रखा था। पंचकुला में, संयुक्ता ने व्यक्तिगत एपरेटस-हूप, बॉल, क्लब एंड रिबन के अलावा व्यक्तिगत ऑल-अराउंड में चार स्वर्ण जीते थे। संयुक्ता ने इस स्पर्धा में कुल पांच स्वर्ण के साथ एकतरफा जीत हासिल की थी। संयुक्ता गुजरात में आयोजित राष्ट्रीय खेलों में अपने व्यक्तिगत आलराउंड स्वर्ण और इस महीने बेंगलुरु में आयोजित 25वीं राष्ट्रीय चैंपियनशिप में अपने दो स्वर्ण और तीन रजत पदकों के साथ मध्य प्रदेश में आयोजित खेलो इंडिया यूथ गेम्स 2022 में नए सिरे से भाग लेने के लिए तैयार हैं।
मध्य प्रदेश में आयोजित खेलो इंडिया यूथ गेम्स 2022 में अपनी संभावनाओं और उसके लिए अपनी तैयारियों के बारे में संयुक्ता ने कहा, “मेरी तैयारी बहुत अच्छी है। महाराष्ट्र की ओर से भाग लेने वाले हम सभी जिमनास्ट कड़ी मेहनत कर रहे हैं। मैं फीनिक्स अकादमी में मानसी सुर्वे और पूजा सुर्वे की देखरेख में अभ्यास कर रही हूं, जो मेरे बचपन की कोच हैं। मैं प्रतिदिन छह घंटे अभ्यास करती हूं और मेरा परिवार एवं कोच मेरी खेल संबंधी सभी जरूरतों का ध्यान रखते हैं। ग्वालियर में मेरा प्रदर्शन काफी मायने रखेगा क्योंकि इससे मुझे और अधिक अंतरराष्ट्रीय अनुभव मिलेगा। इस साल मैं अपनी ही अकादमी के कीमाया कार्ले के खिलाफ प्रतिस्पर्धा कर रही हूं, लेकिन मेरी असली प्रतिस्पर्धा खुद से है।”
संयुक्ता को अंतरराष्ट्रीय जिम्नास्टिक फेडरेशन  द्वारा भी मान्यता दी गई है और उन्हें एफआईजी की दुनिया भर के शीर्ष जिम्नास्टों की सूची में शामिल किया गया है। यह उनके लिए एक बड़ी उपलब्धि है और उनकी कड़ी मेहनत एवं लगन का प्रमाण है। खेलो इंडिया यूथ गेम्स, नेशनल गेम्स और नेशनल चैंपियनशिप के अलावा संयुक्ता कई अंतरराष्ट्रीय प्रतियोगितओं में भी हिस्सा ले चुकी हैं।
संयुक्ता की कोच मानसी सुर्वे ने उनकी उपलब्धियों पर प्रकाश डाला। मानसी ने कहा, “संयुक्ता ने अब तक अपने करियर में कुल 130 पदक जीते हैं, जिनमें 119 स्वर्ण पदक हैं। वर्ष 2019 में, संयुक्ता ने थाईलैंड में आयोजित एशियाई चैम्पियनशिप में क्लब एपरेटस में सातवां स्थान हासिल किया था और भारत के लिए एक इतिहास रचा था। भारत इससे पहले कभी भी शीर्ष-आठ में स्थान नहीं बना सका था। फिर वह 2022 में फ्रांस में वर्ल्ड स्कूल गेम्स और थाईलैंड में एशियाई चैंपियनशिप में खेलने गई। वहां उसे तीन के बजाय दो एपरेटस दिए गए। वह उनमें भी शीर्ष स्थान पर रही।”
पंचकुला में जिम्नास्टिक फ्लोर पर अपने प्रदर्शन से तहलका मचाने वाली संयुक्ता एक बार फिर अपने प्रदर्शन को दोहराने के लिए पूरी तरह तैयार हैं। यह पूछे जाने पर कि खेलो इंडिया यूथ गेम्स में भाग लेने के बाद उनका जीवन कितना बदल गया है, संयुक्ता ने कहा, “खेलो इंडिया में भाग लेने के बाद मुझे बहुत अनुभव मिला। वह प्रतिस्पर्धा करने का दौर था, तो मैंने कई स्पर्धाओं में हिस्सा लिया। मेरे लिए खेल और पढ़ाई के अलावा मेरे जीवन में और कुछ भी नहीं है, इसलिए मैं हर समय इसी पर ध्यान देती हूं और एक बार फिर खेलो इंडिया में भाग लेने के लिए तैयार हूं।”
मध्य प्रदेश में आयोजित खेलो इंडिया यूथ गेम्स 2022 के इस संस्करण में महाराष्ट्र के 450 से अधिक एथलीट सभी स्पर्धाओं में प्रतिस्पर्धा करेंगे। यूथ गेम्स में भाग लेने वाले कुछ प्रमुख नामों में वेदांत माधवन , शारदा चोपडे , आकांक्षा व्यवहारे , भूमिका मोहिते एवं निकिता कमलकर , बिशाल चांगमई , विश्वनाथ सुरेश , उस्मान अनासारी  और देविका घोरपड़े  शामिल हैं।
मध्य प्रदेश द्वारा पहली बार आयोजित किए जा रहे खेलो इंडिया यूथ गेम्स 2022 में देश भर के 5000 से अधिक एथलीट भाग लेंगे। माननीय मुख्यमंत्री श्री शिवराज सिंह चौहान 30 जनवरी को भोपाल में इन खेलों का औपचारिक रूप से उद्घाटन करेंगे। खेलो इंडिया यूथ गेम्स 2022 मध्य प्रदेश के इस संस्करण को राज्य के आठ शहरों- भोपाल, इंदौर, ग्वालियर, जबलपुर, उज्जैन, बालाघाट, मंडला और खरगोन  में आयोजित किया जाएगा। जबकि ट्रैक साइकिलिंग स्पर्धा दिल्ली में आयोजित होगी। खेलो इंडिया यूथ गेम्स के इस संस्करण में 27 खेलों में प्रतिस्पर्धाएं होंगी और खेलो इंडिया यूथ गेम्स रोस्टर में पहली बार वाटर स्पोर्ट्स की भी शुरुआत होगी।